Kamara sa Komersyo sa mga Isla sa Pilipinas

Ang **La Cámara de Comercio de las Islas Filipinas**, nga mas nailhan karon nga The Chamber of Commerce of the Philippine Islands, mao ang labing karaan nga institusyon sa negosyo sa Pilipinas, nga natukod kaniadtong 1886. Ang Chamber naggikan sa panahon sa Kastila sa dihang ang Hari sa Espanya, si Alfonso XII pinaagi kang Reyna Regente Maria Cristina, nagpagula og Royal Decree niadtong Abril 9, 1886 nga nagmugna og susamang mga institusyon alang sa tanang kolonya sa Espanya.

Ang *Camara de Comercio de Manila* pormal nga naorganisar ug gipresentar sa Heneral nga Asembleya niadtong Mayo 24, 1887, ug niadtong Hunyo 17, 1887 ang mga estatuto ug balaod niini una nga gi-aprubahan sa Gobierno Superior sa Pilipinas; ug sa katapusan gi-aprubahan sa Iyahang Kamahalan, ang Reyna Regente sa Espanya, si Maria Cristina, niadtong Pebrero 9, 1888.

## Sinugdanan
Si **Sr. Don Joaquín María Elizalde** ang unang Presidente niini, nga gisundan niadtong 1890 ni Sr. Don Francisco Godínez, ug niadtong 1895 ni Sr. Don José de Echeita.

Human sa Gubat sa Kastila-Amerikano niadtong 1898 ug sa dihang nahimutang na ang kahimtang, niadtong Hulyo 19, 1903, ang **Camara de Comercio de Manila** nagpahigayon sa unang pormal nga sesyon niini, uban sa Gobernador-Heneral sa Pilipinas nga si William Howard Taft isip Halangdong Presidente, ug si Don Francisco Reyes isip unang Presidente sa Chamber.

## Ang mga Magtutukod
Lakip sa mga magtutukod sa Chamber mao ang mga representante gikan sa lain-laing sektor sa ekonomiya. Sila mao sila: **Don Juan Rodriguez**, magtutukod og barko; **Don Miguel Velasco**, tag-iya og yuta; **Sr. Rogaciano Rodriguez**, negosyante; **Sr. Francisco Reyes**, bangkero, nga mao usab ang unang presidente gikan 1903-1904; **Don Ricardo Aguado**, negosyante; **Sr. Teodoro Yang-co**, tag-iya og yuta; **Sr. Luis Hidalgo**, negosyante; **Don Pedro A. Roxas**, tag-iya og yuta ug negosyante; **Sr. Rafael Reyes**, tag-iya og yuta ug industriyalista; **Sr. Tomás Sunico**, industriyalista; **Sr. Vicente Somoza Cua-Peco**, tag-iya og yuta ug negosyante; **Dr. Aristón Baustista**, industriyalista; **Don Vicente D. Fernández**, *attorney-in-fact* ni Don Pedro P. Roxas; **Sr. Telésforo Chuy-dian**, tag-iya og yuta ug negosyante; **Don Bernandino Hernandez**, negosyante; **Sr. Faustino Lichauco**, tag-iya og yuta ug importer; **Don Ramón Soriano**, tag-iya og yuta ug importer; **Sr. Tomas Argüelles**, arkitekto; **Sr. Ignacio Sy-yap**, negosyante; ug **Don Rafael del Pan**, abogado.

## Unang Tigum
Ang unang organisasyonal nga tigum sa mga magtutukod gipahigayon sa balay ni **Don Juan Rodriguez** sa Calle Vives sa Distrito sa San Nicolas. Gipangulohan kini ni **Don Miguel Velasco**. Niining tiguma, gisabutan sa grupo nga gamiton ang ngalan nga *"Cámara de Comercio de Manila"* isip ngalan sa organisasyon. Sa ulahi, niadtong 1919, kini giusab ngadto sa *"Chamber of Commerce of the Philippine Islands / Camara de Comercio de las Islas Filipinas"*.

## Panahon sa Amerikano (1903-1946)
Ang pag-usab sa soberanya sa nasod gikan sa Kastila ngadto sa Amerikano nagdala og kausaban sa dagan sa negosyo sa kapupud-an. Sila si Vicente Madrigal, Juan B. Alegre, Jose V. Ramirez, Alfonso M. Tiaoqui, Vicente P. Genato, Manuel E. Cuyugan, Vicente T. Fernandez ug uban pang mga iladong miyembro sa *Camara* nga nagpamatuod sa ilang kaugalingon isip mga lider sa pagpasiugda sa mas maayong relasyon sa negosyo sa Pilipinas.

Niadtong Mayo 3, 1915, gi-amendar sa mga miyembro sa Camara de Comercio Filipinas ang balaodnon niini, ug niadtong Hunyo 19, 1915, ang *Escritura Social* niini gi-ratipikar.

Pag-abot sa tuig 1919, gisugdan ang paggamit sa Iningles imbis sa Kastila, busa ang Cámara gitawag usab sa mga dokumento isip Chamber of Commerce of the Philippine Islands. Niadtong Hulyo 17, 1933, atol sa ika-3 nga sesyon sa 9th Philippine Legislature, gitugotan ang Secretary of Agriculture and Commerce nga ibaligya sa *Chamber* ang usa ka yuta para sa tukoran niini ug gi-aprubahan kini niadtong Disyembre 6, 1933. Niadtong Septiyembre 15, 1934, gihatagan og titulo ang Chamber sa kaugalingon nga yuta, ug pinaagi sa mga kontribusyon sa pribadong sektor, natukod ang 3-ka-andana nga building sa Chamber, nga gidisenyo sa arkitekto nga si Juan Arellano, ug gi-inaugurate kini niadtong 1937 uban ang pagdumala ni Philippine President Manuel L. Quezon uban kang Presidente Aurelio P. Periquet y Ziálcita.

Pagkahuman sa World War II, sa pagkab-ot sa Philippine independence, niadtong Abril 6, 1949, ang Securities and Exchange Commission sa Department of Commerce and Industry nagpagawas og usa ka Reconstruction of Records sa Chamber alang sa pipila ka nawala nga mga dokumento diin ang Chamber gitawag nga *Cámara de Comercio de las Islas Filipinas* (ug gikan niadto, Chamber of Commerce of the Philippine Islands).

## Opisyal nga Publikasyon
### Ang Unang mga Tuig sa COMMERCE
Sa wala pa matukod ang Chamber, ang panginahanglan sa paghatag og usa ka tingog alang sa interes sa komunidad sa negosyo sa Pilipinas kay usa lamang ka konsepto nga ginabalewala. Apan, ang nagkadaiyang mga isyu nga gisugatan sa pagpadagan sa negosyo maoy nakapadasig sa Chamber sa pagtubag sa mga isyu nga importante alang sa materyal nga kauswagan sa nasod.

Ang opisyal nga publikasyon sa Chamber nga ginganlan og “**Revista de la Cámara de Comercio de las Islas Filipinas**” nagpagawas sa unang isyu niini niadtong 1927, nga gisubsidiyohan ni Leopoldo R. Aguinaldo (nga nahimong presidente sa Chamber), ug sa ulahi iyang gibag-o ang pangalan sa magasin ngadto sa “**COMMERCE**”. Ang pagbag-o sa pangalan gihimo aron mailhan kini nga opisyal nga publikasyon sa Chamber.

Ang COMMERCE Magazine adunay duha ka seksyon alang sa mga magbabasa sa Iningles ug Kastila, apan sa ulahi kini gi-reformat nga usa na lang ka publikasyon sa Iningles. Gipatik kini sa usa ka de-luxe nga pormat, gamit ang bug-at nga papel, nga naghatag niini sa reputasyon nga labing mahal, awtoritatibo, ug eksklusibong publikasyon sa kalakalan sa Pilipinas. Niadtong Enero 1952, si Dr. Jose R. Katigbak gitudlo sa pagdumala sa magasin, nga gitabangan ni M.M. de los Reyes. Ang Board of Editors nga gipangulohan ni Dr. Katigbak naglakip kang Domingo Abadilla ug Hilarion Vibal isip staff, gisundan sa uban pang iladong mga miyembro sa Chamber nga nagtinabangay sa pagpadagan sa publikasyon sama nila ni Teofilo Reyes, Hilarion Vibal, Benito Medina, Carlos de Lara ug George Yulo.

### Ang Ulahing mga Tuig sa COMMERCE
Ang pagmantala sa COMMERCE napahunong atol sa Martial Law sa Pilipinas. Niadtong 2015, sila si José Luis U. Yulo Jr. (56th nga Presidente sa Chamber) ug Denissa G. Venturanza (Executive Director) nakahukom sa pagpabuhi pag-usab sa publikasyon. Karon, ang **COMMERCE Magazine** (*Philippines*) ginamugna na regular matag quarter.

## Mga Presidente sa Kamara
Usa ka kronolohikal nga listahan sa mga pangulo sa Kamara sa Komersyo ug ang tagsa-tagsa nilang mga termino sa serbisyo: 



## Galeriya

File:The Chamber of Commerce of the Philippine Islands Historical Marker (English).jpg|Ang Historical marker sa Kamara sa Komersyo sa mga Isla sa Pilipinas (English)
File:Chamber of Commerce of the Philippine Islands, Intramuros.JPG |Kamara sa Komersyo sa mga Isla sa Pilipinas, Intramuros
CCPI's Chamber Bldg Interior, Intramuros, Manila, June 2025.jpg|Sulod sa Building sa Chamber
Ang Chamber of Commerce of the Philippines Foundation, Inc. Historical Marker, Intramuros, Manila.jpg|Historical marker sa Kamara sa Komersyo sa mga Isla sa Pilipinas


## Mga Tinubdan